โบรกฯมอง SET เช้านี้แกว่งไซด์เวย์ จับตาตัวเลขจ้างงาน-แผนกระตุ้นศก.สหรัฐ
โบรกฯมอง SET เช้านี้แกว่งไซด์เวย์ จับตาตัวเลขจ้างงาน-แผนกระตุ้นศก.สหรัฐ
7 ส.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ เนื่องจากยังไม่มีปัจจัยใหม่เข้ามากระตุ้น ขณะเดียวกันก็รอดูตัวเลขการจ้างงานนอกภาคเกษตรของสหรัฐฯคืนนี้ ซึ่งตลาดคาดว่าจะเพิ่มขึ้น 1.48 ล้านคน และรอดูแผนกระตุ้นเศรษฐกิจรอบใหม่ของสหรัฐฯด้วย ซึ่งวงเงินขั้นต่ำ 1 ล้านล้านดอลลาร์ฯ
ด้านตลาดหุ้นในภูมิภาคเอเชียเช้านี้เคลื่อนไหวในแดนลบเป็นส่วนใหญ่ราว -0.3% ถึง -0.6% คาดว่าจะเป็นผลจากปัจจัยการเมือง โดยทางสหรัฐฯได้มีการเปลี่ยนกฏระเบียบเข้มขึ้นสำหรับบริษัทที่จะจดทะเบียนในตลาด ทำให้มีโอกาสที่จะเพิกถอนบริษัทจีนได้ ซึ่งคงจะต้องติดตามความตึงเครียดระหว่างสหรัฐฯ และจีนต่อไป รวมถึงใกล้เข้าฤดูกาลการเลือกตั้งในสหรัฐฯด้วย
สำหรับบ้านเราก็ให้ทยอยติดตามการประกาศผลประกอบการของบริษัทจดทะเบียนต่อไป โดยงบฯของ ADVANC ก็ออกมาดีกว่าคาด แต่ BH ออกมาต่ำกว่าคาด ดังนั้น นักลงทุนคงจะระมัดระวังการเล่นเก็งกำไรตามงบฯมากขึ้น
พร้อมให้แนวรับ 1,320-1,325 จุด ส่วนแนวต้าน 1,345-1,350 จุด